b'\n_START_ARTICLE_\nDepartamentin\xc4\x97 \xc5\xbeandarmerija\n_START_PARAGRAPH_\nDepartamentin\xc4\x97 \xc5\xbeandarmerija (pranc. Gendarmerie D\xc3\xa9partementale) \xe2\x88\x92 Pranc\xc5\xabzijos nacionalin\xc4\x97s \xc5\xbeandarmerijos \xc5\xa1aka, atliekanti teritorin\xc4\x97s policijos funkcijas. Departamentin\xc4\x97 \xc5\xbeandarmerija nuolat bendrauja su gyventojais ir atlieka vietin\xc4\x97s policijos funkcijas visoje kaimi\xc5\xa1koje Pranc\xc5\xabzijos teritorijoje bei ma\xc5\xbeuose miestuose._NEWLINE_Departamentin\xc4\x97 \xc5\xbeandarmerija kartais vadinama \xe2\x80\x9eBalt\xc4\x85ja\xe2\x80\x9c (pranc. La Blanche) pagal sidabraspalvius (ar baltus) padalini\xc5\xb3 ir laipsni\xc5\xb3 skiriamuosius \xc5\xbeenklus (judriosios \xc5\xbeandarmerijos analogi\xc5\xa1ki skiriamieji \xc5\xbeenklai yra auksaspalviai). Pranc\xc5\xabzijoje balti skiriamieji \xc5\xbeenklai tradici\xc5\xa1kai rodo raituosius dalinius, o \xc5\xbeandarmerija kaip tik ir i\xc5\xa1sivyst\xc4\x97 i\xc5\xa1 kavalerijos paj\xc4\x97g\xc5\xb3._NEWLINE_Teritorinis departamentin\xc4\x97s \xc5\xbeandarmerijos suskirstymas pagr\xc4\xafstas teritoriniu Pranc\xc5\xabzijos suskirstymu, ypa\xc4\x8d pagal Pranc\xc5\xabzijos departamentus. Pagal tai \xc5\xa1i \xc5\xbeandarmerijos \xc5\xa1aka ir pavadinta.\n_START_SECTION_\nPadaliniai\n_START_PARAGRAPH_\nPagrindinis departamentin\xc4\x97s \xc5\xbeandarmerijos padalinys yra skyriaus ar b\xc5\xabrio dyd\xc5\xbeio brigada (pranc. brigade). Brigados yra \xc5\xbeandarmerijos kuop\xc5\xb3 padaliniai. Brigadas paprastai turi kantonai. Smulkios brigados (po 4\xe2\x88\x926 \xc5\xbeandarus), atsakingos u\xc5\xbe gretimas teritorijas, gali b\xc5\xabti jungiamos \xc4\xaf stambesnius padalinius. Kiekviena brigada atsakinga u\xc5\xbe tvarkos prie\xc5\xbei\xc5\xabr\xc4\x85 vienoje ar keliose komunose, tiek nakt\xc4\xaf, tiek dien\xc4\x85, bei interesant\xc5\xb3 pri\xc4\x97mim\xc4\x85. \xc5\xbdandarai priima skundus, vykdo administracinius ir teisinius tyrimus, atsako \xc4\xaf skubios pagalbos skambu\xc4\x8dius. Apskrities brigados sudaro kuop\xc4\x85. I\xc5\xa1 viso yra apie 3 600 brigad\xc5\xb3.'